Projektas

Lietuvos Respublikos Vyriausybė

nutarimas

Dėl LIETUVOS RESPUBLIKOS VYRIAUSYBĖS 2014 M. LAPKRIČIO 26 D. NUTARIMO NR. 1328 „DĖL VIEŠŲJŲ PASTATŲ ENERGINIO EFEKTYVUMO DIDINIMO PROGRAMOS PATVIRTINIMO“ PAKEITIMO

2018 m. d. Nr.

Vilnius

Lietuvos Respublikos Vyriausybė nutaria:

Pakeisti Viešųjų pastatų energinio efektyvumo didinimo programą, patvirtintą Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“:

1. Pripažinti netekusiais galios 4.4, 4.5 ir 4.6 papunkčius.

2. Pripažinti netekusiu galios 13.3 papunktį.

3. Pakeisti 17.1.1 papunktį ir jį išdėstyti taip:

„17.1.1. pradėjus įgyvendinti Programą, kasmet atnaujinta, nugriauta ar perduota valstybės įmonei Turto bankui (toliau – Turto bankas) mažiausiai 3 procentai bendro valstybei nuosavybės teise priklausančių ir jos naudojamų šildomų ir (arba) vėsinamų viešųjų pastatų patalpų ploto, apskaičiuoto pagal praėjusių metų duomenis, kaip nurodyta Tinkamų atnaujinti pastatų sąrašo sudarymo metodikoje (už šio kriterijaus atitiktį atsakingos ministerijos);“.

4. Pakeisti 18.4 papunktį ir jį išdėstyti taip:

„18.4. valstybės įmonė Energetikos agentūra, kuri atsakinga už energijos vartojimo auditų patikrinimą, ekspertines konsultacijas energijos vartojimo audito ir kitais energijos vartojimo efektyvumo didinimo klausimais;“.

5. Pripažinti netekusiu galios 22 punktą.

6. Pakeisti 23 punktą ir jį išdėstyti taip:

„23. Didinant valstybės viešųjų pastatų energijos vartojimo efektyvumą, atliekami šie energijos vartojimo efektyvumo didinimo projektų rengimo ir įgyvendinimo veiksmai:

23.1. Ministerijoms, įgyvendinant Programos 17.1 papunktį, atsižvelgiant į valdomą viešųjų pastatų plotą, vadovaujantis Direktyvos reikalavimais, nustatomas įpareigojimas atnaujinti, nugriauti ar perduoti Turto bankui ne mažesnę, kaip nurodyta Programos 1 priede, viešųjų pastatų ploto dalį. Į ministerijoms privalomą atnaujinti, nugriauti ar perduoti viešųjų pastatų ploto skaičiavimą galima įtraukti ir joms pavaldžių įstaigų atnaujintą, nugriautą ar perduotą Turto bankui viešųjų pastatų plotą. Ministerijos kasmet sudaro planuojamų atnaujinti viešųjų pastatų sąrašą ir užtikrina, kad prioritetas būtų teikiamas viešiesiems pastatams su žemiausia energinio naudingumo klase, išskyrus tuos atvejus, kai dokumentais pagrindžiama, kad tai ekonomiškai neefektyvu ir techniškai neįmanoma.

23.2. Ministerijos atrinkto viešojo pastato valdytojas atlieka energijos vartojimo auditą, suderina vartojimo audito ataskaitą su Energetikos agentūra ir, vadovaudamasis jos duomenimis, parengia viešojo pastato investicijų projektą, kaip nustatyta 2014–2020 metų Europos Sąjungos fondų investicijų veiksmų programos įgyvendinimą reglamentuojančiuose teisės aktuose.

23.3. Viešojo pastato valdytojas, parengęs investicijų projektą, gali kreiptis į Programos 18.5 papunktyje nurodytą finansų įstaigą dėl viešajam pastatui atnaujinti reikalingo finansavimo skyrimo iš Energijos efektyvumo fondo lėšų ir grąžinamosios subsidijos priemonės lėšų.

23.4. Valstybės viešųjų pastatų, kurie neįtraukti į Valstybės valdomų pastatų sąrašą ir kurių energinio naudingumo klasė yra C ar aukštesnė, atnaujinimas negali būti finansuojamas Lietuvos Respublikos energetikos ministerijos administruojamomis 2014–2020 metų Europos Sąjungos fondų investicijų veiksmų programos lėšomis.

23.5. Investicijų dalis, tenkanti Programos 2 priedo 11–13 punktuose nurodytiems veiksmams (priemonėms) įgyvendinti ir visų, įgyvendinant Programos 2 priede nurodytus veiksmus (priemones), padarytų pastato konstrukcijų ir kitų elementų fizinių pažeidimų pradinei būklei atkurti, neturi viršyti 20 procentų visos investicijų sumos. Programos 2 priedo 11–13 punktuose nurodyti veiksmai (priemonės) nefinansuojami, jeigu viešajame pastate tuo pačiu metu atliekami statybos darbai finansuojami iš kitų 2014–2020 metų Europos Sąjungos fondų investicijų veiksmų programos priemonių ar kitų finansavimo šaltinių.“

7. Pakeisti 24 punktą ir jį išdėstyti taip:

„24. Ministerijos, sudarydamos planuojamų atnaujinti viešųjų pastatų sąrašą, išanalizuoja, ar atnaujinamo viešojo pastato plotas atitinka teikiamų viešųjų paslaugų apimtį, jeigu numatomo atnaujinti viešojo pastato pagrindinis arba naudingasis plotas viršija viešosioms paslaugoms teikti reikalingą viešųjų pastatų pagrindinį arba naudingąjį plotą, nustatomą pagal Lietuvos higienos normų reikalavimus, įvertina galimybę sutelkti šiame (-iuose) pastate (-uose) daugiau nei vieną viešųjų paslaugų teikėją arba pakeisti esamą pastatą (jį nugriauti, perduoti Turto bankui ar kitaip pakeisti) kitu pastatu (jį pastatyti ar kitaip įsigyti).“

8. Pakeičiu 1 priedą ir jį išdėstau nauja redakcija (pridedama).

Ministras Pirmininkas

Energetikos ministras

Viešųjų pastatų energinio efektyvumo didinimo programos
1 priedas

ĮPAREIGOTŲ RENOVUOTI, NUGRIAUTI AR PERDUOTI VALDOMŲ VIEŠŲJŲ PASTATŲ PLOTO DALIŲ

DYDŽIŲ SĄRAŠAS

Eil. Nr.	Institucija	Institucijai priklausančio pastatų ploto dalis sąrašuose, proc.	Įpareigoto renovuoti, nugriauti ar perduoti iki 2020 metų priklausančio pastato ploto dalis, m2	Įpareigoto renovuoti, nugriauti ar perduoti priklausančio pastato ploto dalis per metus, m2
1.	Lietuvos Respublikos švietimo ir mokslo ministerija	23,84	94 243	31 414
2.	Lietuvos Respublikos sveikatos apsaugos ministerija	17,99	71 105	23 702
3.	Lietuvos Respublikos vidaus reikalų ministerija	14,88	58 833	19 611
4.	Lietuvos Respublikos kultūros ministerija	14,77	58 395	19 465
5.	Lietuvos Respublikos socialinės apsaugos ir darbo ministerija	9,10	35 987	11 996
6.	Lietuvos Respublikos teisingumo ministerija	9,08	35 891	11 964
7.	Lietuvos Respublikos finansų ministerija	4,54	17 947	5 982
8.	Lietuvos Respublikos žemės ūkio ministerija	2,19	8638	2 879
9.	Lietuvos Respublikos ūkio ministerija	1,38	5 444	1 815
10.	Lietuvos Respublikos susisiekimo ministerija	0,92	3 648	1 216
11.	Lietuvos Respublikos aplinkos ministerija	0,70	2 776	925
12.	Lietuvos Respublikos krašto apsaugos ministerija	0,61	2 421	807

––––––––––––––––––––